Forslag til Rådets afgørelse om fællesskabsstøtte til aktioner til fordel for ældre (95/C 115/06) KOM(95) 53 endelig udg. - 95/0062(CNS)

(Forelagt af Kommissionen den 3. marts 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Det Europæiske Fællesskab sigter mod en fortsat forbedring af leve- og arbejdsvilkårene og mod en harmonisk økonomisk udvikling;

Det Økonomiske og Sociale Udvalg har vedtaget udtalelse af 25. november 1993 (1) om de ældres vilkår i samfundet;

Rådet her vedtaget erklæring af 6. december 1993 i anledning af afslutningern af Det Europæiske År for Ældre og for Solidaritet mellem Generationerne, hvori det tages ad notam, at Kommissionen har til hensigt at fremlægge forslag på dette området (2);

Europa-Parlamentet har vedtaget beslutning af 24. februar 1994 om de ældres situation i Det Europæiske Fællesskab (3);

erklæringen om samarbejde med velfærdsorganisationer, der findes som bilag til traktaten om Den Europæiske Union, understreger betydningen af samarbejdet med organisationer inden for det velfærdsmæssige og det sociale område samt fonde i deres egenskab af institutioner med ansvar for sociale foretagender og tjenester;

den nuværende demografiske udvikling fører til en kraftig forøgelse af ældrebefolkningen, og denne udvikling vil få væsentlige økonomiske og sociale følger, særlig for arbejdsmarkedet, socialsikringen og de sociale udgifter;

høringer og samarbejde om foranstaltninger for ældre mellem Kommissionen, medlemsstaterne og repræsentanter for de ældre udgør et vigtigt element til fremme af solidariteten i Den Europæiske Union;

de foranstaltninger, der iværksættes på europæisk plan, sigter mod at udbrede kendskabet til og supplere de forskellige former for foranstaltninger, der gennemføres i medlemsstaterne på forskellige niveauer;

Det Europæiske År for Ældre og for Solidaritet mellem Generationerne (1993) viste den praktiske værdi af udvekslingen af information og erfaringer på ældreområdet i Europa;

de resultater, der opnåedes med Det Europæiske År for Ældre og for Solidaritet mellem Generationerne, gør det berettiget at iværksætte et opfølgende særinitiativ af engangskarakter på europæisk plan, som bygger videre på resultaterne af Ældreåret;

traktaten indeholder ikke, for vedtagelse af denne afgørelse, anden hjemmel end den i artikel 235 fastsatte -

TRUFFET FØLGENDE AFGØRELSE:

Artikel 1

Der etableres hermed en ramme for fællesskabsstøtte til aktioner, der iværksættes i medlemsstaterne med henblik på at tackle de udfordringer, som en aldrende befolkning afstedkommer. Initiativet omfatter perioden den 1. september 1995 til den 31. december 1999.

Artikel 2

De i artikel 1 omhandlede aktioner har følgende mål:

1) at identificere metoder til at styrke aktive pensionisters rolle og potentielle bidrag

2) at fremme god praksis vedrørende:

a) forbedring af ældre kvinders situation

b) forvaltning af en aldrende arbejdsstyrke

c) overgang fra arbejdsliv til pensionisttilværelse

d) omsorg for ældre, som ikke kan klare sig selv, og disses adgang til plejeordninger

3) at fremme solidaritet mellem generationerne og integration af ældre, som risikerer at blive isoleret.

Artikel 3

De i artikel 2 omhandlede mål skal nås på grundlag af følgende foranstaltninger:

a) særlige projekter, der opfylder kriterierne i bilaget til denne afgørelse

b) sammenlignende undersøgelser og tværnationale initiativer, der sigter mod at fremme udveksling af information og erfaringer mellem medlemsstaterne og at fremme god praksis inden for de prioriterede emneområder, på grundlag af partnerskaber med deltagelse af den offentlige og den private sektor samt faglige og frivillige organisationer

c) regelmæssig udarbejdelse af sammenlignende rapporter om ældres socioøkonomiske situation i Den Europæiske Union ved en gruppe uafhængige eksperter (der vil få navnet Europæisk Observationsorgan vedrørende Ældreområdet og Ældre).

Artikel 4

1. Kommissionen er ansvarlig for gennemførelsen af denne afgørelse.

2. Efter høring af det i artikel 6 omhandlede udvalg træffer Kommissionen beslutning om finansiering af særaktioner.

3. Kommissionen hører eventuelt det i artikel 6 omhandlede udvalg vedrørende andre praktiske aspekter af gennemførelsen af afgørelsen.

Artikel 5

1. Ansøgning om støtte kan indgives af organisationer eller enkeltpersoner. Ansøgninger fremsendes til Kommissionen.

2. Fællesskabets bidrag til støtteberettigede aktioner i henhold til denne afgørelse kan højst udgøre 75 % af de samlede udgifter til den pågældende aktivitet med undtagelse af udgifter til undersøgelser, som Kommissionen har bestilt som led i opnåelsen af de i denne afgørelse fastsatte mål.

Artikel 6

Kommissionen bistås af et udvalg af rådgivende karakter, i det følgende benævnt »udvalget«, som består af to regeringsrepræsentanter fra hver medlemsstat, og som har en repræsentant for Kommissionen som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver udtalelse om dette udkast inden for en tidsfrist, som formanden, i givet fald efter afstemning, kan fastsætte under hensyn til, hvor meget det pågældende spørgsmål haster.

Udtalelsen optages i mødeprotokollen; desuden har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Udvalget fastsætter selv sin forretningsorden.

Artikel 7

Kommissionen er ansvarligt for tilrettelæggelse af udvekslingen af information og udbredelsen af kendskab til programmet.

Artikel 8

Kommissionen forelægger inden den 31. december 2000 Rådet og Europa-Parlamentet en rapport om gennemførelsen og resultaterne af aktionerne.

Artikel 9

Denne afgørelse offentliggøres i De Europæiske Fællesskabers Tidende.

(1) EFT nr. C 34 af 2. 2. 1994, s. 61.

(2) EFT nr. C 343 af 21. 12. 1993, s. 1.

(3) EFT nr. C 77 af 14. 3. 1994, s. 24.

BILAG

GRUNDLÆGGENDE KRITERIER FOR FINANSIERING AF AKTIVITETER

I. PRIORITEREDE EMNEOMRÅDER

Mindst ét af følgende emneområder skal være repræsenteret:

1. Aktive pensionisters rolle og potentielle bidrag.

2. Forbedring af ældre kvinders situation.

3. Forvaltning af en aldrende arbejdsstyrke.

4. Overgang fra arbejdsliv til pensionisttilværelse.

5. Omsorg for ældre, som ikke kan klare sig selv, og disses adgang til plejeordninger.

II. NØGLEPRINCIPPER

Der gives prioritet til aktiviteter, der er baseret på et eller flere af følgende principper:

1. Fremme af solidaritet mellem generationerne.

2. Forbedring af de ældres mulighed for at deltage i samfundslivet.

3. Integration af ældre, som risikerer at blive isoleret, navnlig ældre vandrende arbejdstagere, ældre, som er bosat i afsidesliggende egne, handicappede ældre samt ældre kvinder.

III. GENERELT

Ved udvælgelsen af støtteberettigede aktiviteter tages der hensyn til følgende generelle kriterier:

1. Aktiviteternes nyskabende eller eksperimentelle karakter i forhold til gængse fremgangsmåder.

2. Aktiviteterne tager sigte på at fremme god praksis på det omhandlede område.

3. I aktiviteterne deltager organisationer og enkeltpersoner, der er anerkendt som førende inden for det pågældende område.

4. Aktiviteterne omfatter arrangementer til informering af ikke-deltagende interesserede om resultaterne.

5. Aktiviteterne har et tværnationalt perspektiv.

For så vidt angår sammenlignende undersøgelser og tværnationale initiativer (som omhandlet i artikel 3), forbeholder Kommissionen sig ret til at opfordre Det Europæiske Institut til Forbedring af Leve- og Arbejdsvilkår og/eller Det Europæiske Observationsorgan vedrørende Ældreområdet og Ældre til at medvirke i gennemførelsen af det pågældende arbejde.